b'\n_START_ARTICLE_\nKuponki\n_START_PARAGRAPH_\nKuponki (my\xc3\xb6s tarjouskuponki, etukuponki tai etuseteli) on dokumentti, jota k\xc3\xa4ytet\xc3\xa4\xc3\xa4n markkinoinnissa l\xc3\xa4hinn\xc3\xa4 v\xc3\xa4hitt\xc3\xa4iskaupoissa. Kupongilla saa alennusta tuotteen ostohinnasta tai ostohyvityst\xc3\xa4. Kuponkeja jaetaan kuluttajille muun muassa postin, ilmaisjakelulehtien, sanomalehtien ja verkon v\xc3\xa4lityksell\xc3\xa4._NEWLINE_Verkkokaupoissa k\xc3\xa4ytet\xc3\xa4\xc3\xa4n paperikuponkien sijaan kuponkikoodeja. Ne ovat tavallisesti lyhyehk\xc3\xb6j\xc3\xa4 merkkijonoja, joilla saa kuponkia vastaavan alennuksen. Kuponkia tai alennuskoodia ei voi vaihtaa rahaksi.\n_START_SECTION_\nHistoria\n_START_PARAGRAPH_\nAlun perin tuotteiden valmistajat loivat kupongit edist\xc3\xa4\xc3\xa4kseen omien tuotteidensa myynti\xc3\xa4 v\xc3\xa4hitt\xc3\xa4iskaupassa: Tiettyj\xc3\xa4 tuotekategorioita saattaa olla v\xc3\xa4hitt\xc3\xa4iskaupassa kymmeni\xc3\xa4 hyllymetrej\xc3\xa4, joten etukupongin avulla asiakas ohjattiin valitsemaan oma tuote muiden tuotteiden joukosta. K\xc3\xa4yt\xc3\xa4nn\xc3\xb6ss\xc3\xa4 kupongilla valmistaja loi siis alennuksen omiin tuotteisiinsa, joka ohjasi kuluttajan valintaa.\n_START_SECTION_\nTarjouskuponki\n_START_PARAGRAPH_\nTarjouskuponki on fyysinen kuponki, jonka avulla kuluttaja voi s\xc3\xa4\xc3\xa4st\xc3\xa4\xc3\xa4 ostoksensa loppusummasta. Tarjouskuponki annetaan yleens\xc3\xa4 ostotapahtuman yhteydess\xc3\xa4, jolloin asiakas saa kupongin oikeuttaman alennuksen. Kuponki oikeuttaa yleens\xc3\xa4 joko prosenttim\xc3\xa4\xc3\xa4r\xc3\xa4iseen tai kiinte\xc3\xa4\xc3\xa4n alennukseen.\n_START_SECTION_\nKuponkikoodi\n_START_PARAGRAPH_\nKuponkikoodeista k\xc3\xa4ytet\xc3\xa4\xc3\xa4n yleisesti my\xc3\xb6s nimityst\xc3\xa4 alennuskoodi. Alennuskoodeja k\xc3\xa4ytt\xc3\xa4v\xc3\xa4t sek\xc3\xa4 suomalaiset ett\xc3\xa4 ulkomaiset nettikauppat. Suomessa alennuskoodien k\xc3\xa4ytt\xc3\xb6 ei ole viel\xc3\xa4 kovinkaan yleist\xc3\xa4, mutta muualla Euroopassa sek\xc3\xa4 Yhdysvalloissa alennuskoodeja k\xc3\xa4ytet\xc3\xa4\xc3\xa4n huomattavasti useammin._NEWLINE_Eniten alennuskoodeja k\xc3\xa4ytet\xc3\xa4\xc3\xa4n Yhdysvalloissa, jossa 10-20\xc2\xa0% kaikista nettiostoksista tehd\xc3\xa4\xc3\xa4n hy\xc3\xb6dynt\xc3\xa4en alennuskoodeja. Alennuskoodeja jaetaan yleens\xc3\xa4 yritysten normaalin mainosmateriaalin mukana, mutta my\xc3\xb6s erilaiset alennuskoodisivustot ker\xc3\xa4\xc3\xa4v\xc3\xa4t koodeja sivustoilleen.\n_START_SECTION_\nFyysiset kupongit\n_START_PARAGRAPH_\nTyypillinen tapa jakaa kuponkeja on toimittaa ne tavanomaisen postin mukana jaettavina kuponkilehtisin\xc3\xa4. Kuponkeja voidaan jakaa asiakkaille my\xc3\xb6s v\xc3\xa4hitt\xc3\xa4ismyym\xc3\xa4l\xc3\xa4ss\xc3\xa4 esimerkiksi ostotapahtuman yhteydess\xc3\xa4. Yritys voi my\xc3\xb6s liitt\xc3\xa4\xc3\xa4 kuponkeja asiakkaan tekemien tilausten postituksiin tai jakaa kuponkeja esimerkiksi oman kanta-asiakaslehtens\xc3\xa4 v\xc3\xa4liss\xc3\xa4.\n_START_SECTION_\nS\xc3\xa4hk\xc3\xb6iset kupongit\n_START_PARAGRAPH_\nS\xc3\xa4hk\xc3\xb6iset kuponkikoodit toimitetaan kuluttajille usein yritysten uutiskirjeiden mukana. Koodeja voidaan jakaa my\xc3\xb6s esimerkiksi sosiaalisessa mediassa sek\xc3\xa4 yrityksen mobiilisovelluksissa._NEWLINE_Alennuskoodeja voivat jakaa my\xc3\xb6s blogaajat sek\xc3\xa4 vlogaajat, jotka saavat koodeja k\xc3\xa4ytt\xc3\xb6\xc3\xb6ns\xc3\xa4 tehdess\xc3\xa4\xc3\xa4n yhteisty\xc3\xb6t\xc3\xa4 yritysten kanssa._NEWLINE_S\xc3\xa4hk\xc3\xb6isi\xc3\xa4 kuponkikoodeja jakavat my\xc3\xb6s erilaiset alennuskoodisivustot. Alennuskoodisivustot ker\xc3\xa4\xc3\xa4v\xc3\xa4t tyypillisesti usean verkkokaupan alennuskoodit omalle sivustolleen, josta kuluttajat voivat ottaa ne k\xc3\xa4ytt\xc3\xb6\xc3\xb6n tehdess\xc3\xa4\xc3\xa4n ostoksia verkkokaupoissa.'